VEGA & Live Nation præsenterer **Outkast-kollegaen Killer Mike gæster Danmark med nyt album**

*Den amerikanske rapper Killer Mike, der har tætte forbindelser til rapstjernerne i Outkast, præsenterer sin seneste udgivelse* R.A.P. Music*, når han gæster Lille VEGA den 29. januar.*

Albummet har fået gode anmeldelser af toneangivende musikmedier som Pitchfork, Spin Magazine og DrownedInSound, så danske hiphop-fans kan glæde sig, når [Killer Mike](http://killermike.com/) for første gang besøger Danmark.

**Rost udgivelse produceret af El-P**
*R.A.P. Music*, der er Killer Mikes sjette album siden den anerkendte debut *Monster* (2003), er produceret af den respekterede rapper, producer og entreprenør El-P. El-P har i mange år begejstret med sine beats på egne albums, men også på en lang række andre kunstneres udgivelser.

*R.A.P. Music* udkom i maj 2012 og er det første samarbejde mellem Killer Mike og El-P. Sidstnævnte har føjet dystre east coast-produktioner til Killer Mikes sydstats-inspirerede rapstil og har dermed givet Killer Mikes lyd et nyt udtryk.

**Vakte opsigt med det kritiske nummer ”Reagan”**
Udover de gode singler ”[Big Beast](http://www.youtube.com/watch?v=Z8-RmM5py1c)” og ”[Untitled](http://www.youtube.com/watch?v=lNsAfGDkUtk)” skabte Killer Mike opmærksomhed omkring *R.A.P. Music*, da han udsendte nummeret ”Reagan” og den [tilhørende video](http://www.youtube.com/watch?v=6lIqNjC1RKU). På det kontroversielle nummer kritiserer Killer Mike USA's seneste fem præsidenter og deres politik. Han udsætter imidlertid også sig selv for ganske hård kritik på nummeret.

*R.A.P. Music* er dog langt fra blot en kontroversiel, politisk plade. Faktisk priser anmelderne den diversitet i både udtryk og indhold, som albummet besidder. Her er et lille udpluk af, hvad der er blevet sagt om albummet:

”*Killer Mike's effortless ability to wear this many hats on one record is pretty much unmatched in hip-hop right now.*”
[9/10 – Spin Magazine](http://www.spin.com/reviews/killer-mike-rap-music-williams-street)

”*It's the 2012 equivalent to Ice Cube and the Bomb Squad's similarly inspired bicoastal union on AmeriKKKa's Most Wanted.*”
[8.6/10 Best New Music - Pitchfork](http://pitchfork.com/reviews/albums/16537-killer-mike-rap-music/)

”*This is jazz, this is funk, this is soul, this is gospel... but most importantly, R.A.P. Music is rap music, as fresh as it comes.*”
[8/10 - DrownedInSound](http://drownedinsound.com/releases/17037/reviews/4145019)

**Fakta om koncerten**
Killer Mike (US)
Tirsdag den 29. januar kl. 21
Lille VEGA, Enghavevej 40, 1674 Kbh. V

195 kr. + gebyr

Forsalg via VEGAs hjemmeside, Billetnet og på posthuse.
Læs mere på

*For yderligere oplysninger kontakt venligst*
Anders Madsen
Online-redaktør, VEGA

akm@vega.dk - 3326 0946